钦定古今图书集成/明伦汇编/官常典/第529卷 > 别的因
## 钦定古今图书集成/明伦汇编/官常典/第529卷 > 别的因

按《元史抄思传》，抄思子别的因，在襁褓时，父抄思方
领兵平金，与其祖母康里氏在三皇后宫庭。戊申，父
抄思卒，母张氏迎别的因以归。祖母康里氏卒，张尝
从容训之曰：“人有三成人，知忧惧成人，知羞耻成人，
知艰难成人，否则禽兽而已。”别的因受教唯谨。甲寅，
世祖以宗王镇黑水，有旨谕察罕那颜，命别的因袭
抄思职，为副万户，镇守随、颍等处。丙辰冬十有二月，
世祖复谕征镇军士，悉听别的因等号令。别的因身
长七尺馀，肩丰多力，善刀舞，尤精骑射，士卒咸畏服
之。明年庚申，世祖即位，委任尤专。癸亥正月，召赴行
在所。冬十一月，谒见世祖于行在所。世祖赐金符，以
别的因为寿、颍二州屯田府达鲁花赤。时二州地多
荒芜，有虎食民妻，其夫来告，别的因默然良久曰：“此
易治耳。”乃立槛设机，缚羔羊槛中以诱虎。夜半，虎果
至，机发，虎坠槛中，因取射之，虎遂死。自是虎害顿息。
至元十三年，授明威将军、信阳府达鲁花赤，佩金符。
时信阳亦多虎，别的因至。未久，一日，以马裼置鞍上
出猎，命左右燔山，虎出走，别的因以裼掷虎，虎博裼，
据地而吼。别的因旋马视虎，射之，虎立死。十六年，进
宣威将军、常德路副达鲁花赤。会同知李明秀作乱，
别的因请以单骑往招之，直抵贼垒。贼轻之，不设备。
别的因谕以朝廷恩德，使为自新计。明秀素畏服，遂
与俱来，别的因闻于朝。明秀伏诛，贼遂平。三十一年，
进怀远大将军，迁池州路达鲁花赤。之官。道经颍上颍近荆山，有野豕时出，害民禾稼，民莫能制。闻别的
因至，迎拜境上，告以其故。别的因曰：“毋虑也。”遂至荆
山，以狼牙箭射之，豕走数里。大德十三年，进昭勇大
将军、台州路达鲁花赤。卒，年八十一。